Fra **Bonaventura Duda** (Rijeka, 14. siječnja 1924. — Varaždin, 3. kolovoza 2017.) bio je hrvatski teolog, bibličar, franjevac i dopisni član Hrvatske akademije znanosti i umjetnosti.

Životopis
---------

Duda, (Roko) Bonaventura rođen je u Rijeci 14. siječnja 1924. godine. Podrijetlom je s otoka Krka, iz mjesta Krasa, gdje je pohađao osnovnu školu (1929.-1933.). Nakon dva razreda građanske škole na Sušaku, pohađa u Varaždinu Franjevačku klasičnu gimnaziju (1935.-1944.). U Franjevački red stupa 14. kolovoza 1941. godine i tada uzima ime fra Bonaventura. 
Studirao je na Katoličkom bogoslovnom fakultetu u Zagrebu (1944.-1950.). U tom razdoblju profilirao se i kao glazbenik uz tadašnjeg orguljaša franjevačke crkve u Zagreb, fra Kamila Kolba. Za svećenika je zaređen 15. siječnja 1950. godine, a u prosincu 1952. postiže gradus licencijata iz teologije. Od jeseni 1954. do lipnja 1957. nalazi se na poslijediplomskome studiju u Rimu, najprije na Antonianumu (1954.-1955.), gdje je doktorirao iz teologije, a potom na Papinskome biblijskome institutu (1955.-1957.), gdje je postigao biblijski licencijat.

Istaknuti je biblijski prevoditelj i promicatelj duha Drugoga vatikanskog koncila. S franjevcem Zorislavom Lajošem pokreće list Glas s koncila iz kojega će nastati današnji Glas Koncila (1963.). Pokretač je i (s J. Kaštelanom) glavni urednik prijevoda Biblije u izdanju Stvarnosti (1968.). Preveo je (s J. Fućkom) Novi zavjet i priredio novi hrvatski Lekcionar (od 1969.). Sudjelovao je u osnivanju nakladničke kuće Kršćanska sadašnjost i Teološkog društva Kršćanske sadašnjosti (od 1968.).
Dobitnik je znanstvene nagrade *Annales Pilar* Instituta društvenih znanosti *Ivo Pilar* za 2004. godinu. Od 2010. dopisni je član Hrvatske akademije znanosti i umjetnosti u Razredu za društvene znanosti.

Usto, fra Bonaventura je dugogodišnji propovjednik u crkvi Sv. Franje na Kaptolu, gdje je od 1981. do 2009. svake nedjelje predvodio misu u 11 sati, a njegove su propovijedi uvijek bile rado slušane.

Lik fra Bonaventure Dude dokumentirala je Ljiljana Bunjevac Filipović u dokumentarnom filmu '*Manji brat - fra Bonaventura Duda* (2009.), čija je scenaristica i redateljica.

Fra Bonaventura umro je 3. kolovoza 2017. u samostanu Sv. Ivana Krstitelja u Varaždinu.

Glavna djela
------------

* Sjeme je Riječ Božja ( 1987.)
* Sijač je Sin Čovječji (1989.)
* U plemenitu srcu (1990.)
* Koncilske teme (1995.)
* U svjetlu Božje riječi (2000.).

Izvori
------

1. 1 2 3  HRT, Umro fra Bonaventura Duda Arhivirano 2017-08-03 na Wayback Machine-u, objavljeno i pristupljeno 3. kolovoza 2017.
2. ↑  „Životopis i intervju s fra Bonaventurom Dudom". Arhivirano iz originala na datum 2008-10-03. Pristupljeno 2017-09-14.
3. ↑  HAZU - Bonaventura, fra Duda (životopis), pristupljeno 12. siječnja 2014.
4. ↑  Večernji list, 'Drugi sam po redu kandidat za sretnu smrt'. Pristupljeno 14. siječnja 2014.
5. ↑  MojTV *Manji brat - fra Bonaventura Duda* (pristupljeno 9. listopada 2016.)
6. ↑  Laudato Arhivirano 2016-10-11 na Wayback Machine-u Marija Pandžić: *Ljiljana Bunjevac Filipović: Važna je otvorenost čovjeka za život*, 17. lipnja 2013. (pristupljeno 9. listopada 2016.)

Vanjske veze
------------

* Hrvatska akademija znanosti i umjetnosti: Bonaventura, fra Duda (osobna stranica)
* hrcak.srce.hr – Radovi fra Bonaventure Dude Arhivirano 2014-01-12 na Wayback Machine-u
* hrcak.srce.hr – Bogoslovska smotra, Vol.58 No.1 Travanj 1988./Bonaventura Duda: Sjeme je Božja riječ

|  |  |
| --- | --- |
| Normativna kontrola Uredi na Wikidati | 
* WorldCat identiteti
* VIAF: 60535116
* LCCN: n85284127
* ISNI: 0000 0001 1473 429X
* GND: 17412144X
* SUDOC: 061783528
* BNF: cb12880742b (podaci)
* NSK: 000041267

 |